पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़ । पंजाब में स्वास्थ्य विभाग की ओर से फीनोबार्बीटोन दवा खरीदने के मामले की जांच में एक नया मोड़ आ गया है। सूत्रों के मुताबिक स्वास्थ्य मंत्री मदन मोहन मित्तल ने इस संबंध में कंपनी को भुगतान न करने के लिए आलाधिकारियों को निर्देश दिए थे, इसके बावजूद संबंधित कंपनी को लाखों रुपए का भुगतान कर दिया गया है। अब स्वास्थ्य मंत्री ने विभाग के प्रमुख सचिव को जल्द रिपोर्ट तैयार करने को कहा है जिससे दोषी पाए जाने वाले अधिकारियों के खिलाफ कार्रवाई की जा सके।
सरप्लस दवा खरीदने और भुगतान संबंधी मामले की पूरी जानकारी डायरेक्टोरेट के आलाधिकारियों को थी, बावजूद भुगतान पर रोक नहीं लगाई गई। मदन मोहन मित्तल को भी इस बात का पता उस समय चला जब भास्कर ने लाखों की सरप्लस दवा का खुलासा किया। माना जा रहा है कि विभाग के डायरेक्टर अशोक नैय्यर से विभाग के प्रमुख सचिव पूछताछ करेंगे।
अफसरों से होगी पूछताछ : मामले का खुलासा होने के बाद अब जो भी अधिकारी कर्मचारी इसमें शामिल हैं, से पूछताछ होगी। स्वास्थ्य मंत्री मदन मोहन मित्तल ने बताया कि अब जल्द सबको कारण बताओ नोटिस जारी किया जाएगा। उन्होंने कहा कि मामले में अनियमितताएं हुई हैं ,लिहाजा कार्रवाई की जाएगी।
क्या था मामला
पंजाब में स्वास्थ्य विभाग ने राज्य के विभिन्न अस्पतालों और कम्युनिटी हेल्थ सेंटर्स में मिरगी (एपीलेप्सी) के मरीजों को देने के लिए फीनोबार्बीटोन 30 एमजी जरूरत से इतनी ज्य़ादा भेज दी कि अगर इसे आसपास के अन्य राज्यों में भी सप्लाई किया जाए, तो भी यह एक साल में खत्म नहीं हो सकती।
इस दवा की एक्सपायरी दो साल की है, जबकि जितनी दवा राज्य के अस्पतालों और स्वास्थ्य केंद्रों में भेजी गई है, वह डिमांड के अनुसार 15 साल तक खत्म नहीं होगी। इन्वेस्टिगेशन के दौरान यह भी सामने आया कि जितनी दवा अस्पतालों में विभाग की ओर से सप्लाई की गई है, वह जरूरत से करीब 23 गुना ज्य़ादा है।
मामले में बड़ी अनियमितताएं हुई हैं। इस संबंध में स्वास्थ्य विभाग के प्रमुख सचिव को इसकी जांच करने के लिए कहा गया है। दोषी पाए जाने वालों अफसरों के खिलाफ कार्रवाई की जाएगी। मदन मोहन मित्तल, स्वास्थ्य मंत्री, पंजाब
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn